## Justícia i Interior trasllada de manera provisional a la Ciutat de la Justícia de València els jutjats de Catarroja, afectats per la DANA

*** L’objectiu és que en els pròxims dies entren en servici estes dependències perquè els jutjats funcionen amb normalitat mentres es repara la seu judicial de Catarroja
* La Conselleria està procedint a la instal·lació d’ordinadors i impressores, i al trasllat dels expedients judicials**

La Conselleria de Justícia i Interior ha traslladat de manera provisional els cinc jutjats de Primera Instància i Instrucció de Catarroja a la Ciutat de la Justícia de València perquè puguen reiniciar la seua activitat, pel fet que les instal·lacions de la seu judicial d’este municipi han sigut afectades pels efectes de la DANA patida el passat 29 d’octubre.

L’objectiu és que en els pròxims dies estos jutjats entren en servici des d’esta nova ubicació, amb l’objectiu que puguen funcionar amb normalitat durant el temps en el qual es procedix a la reparació i condicionament de la seu judicial de Catarroja.

La ubicació provisional dels cinc jutjats de Primera Instància i Instrucció de Catarroja se situarà en l’edifici C, planta primera, de la Ciutat de la Justícia de València, darrere de les dependències del Servici Comú Processal d’Assumptes Generals (SCAG), i disposaran de cinc punts d’atenció al públic des del taulell del mateix Servici Comú Processal.

Este espai allotjarà tant els cinc jutjats, com el SCAG de Catarroja, metge forense, despatxos compartits per a jutge i lletrats de l’Administració de Justícia (LAJ) de cada jutjat i reforços. El Registre Civil quedarà integrat en planta baixa del Registre Civil de València, amb els llocs de treball independents.

Per al jutjat que assumix les funcions de guàrdia setmanal, s’ha habilitat un espai provisional, en la ubicació de la Junta Provincial, planta baixa de la Ciutat de la Justícia, amb accés independent des del carrer.

I per a la celebració de vistes, declaracions i compareixences, s’utilitzaran les sales de la Ciutat de la Justícia de València, conforme els criteris d’ús establits per als òrgans judicials d’esta seu.

La Conselleria de Justícia i Interior està procedint a la instal·lació d’ordinadors i impressores i al trasllat dels expedients judicials.

Fecha: 12/11/2024